ועדת העלייה, הקליטה והתפוצות, כנסת 16, פרוטוקול מספר 84, 2004-02-02 09:30

קולט אביטל: בוקר טוב לכולם, אני פותחת את ישיבת ועדת העלייה והקליטה.

קולט אביטל: זוהי ישיבה שהיא לא מן המניין, היא הייתה מתוכננת להתקיים במועד אחר, אבל בגלל הדחיפות של הנושא אנחנו ביקשנו להקדים את הישיבה ולהתכנס כאן ולדון במשבר שנוצר כתוצאה מאי העברת התקציבים.

קולט אביטל: אני רוצה להעביר את רשות הדיבור לחברת הכנסת מרינה סולודקין.

מרינה סולודקין: קודם כל, אני חושבת שכולנו צריכים להודות ליושבת ראש ועדת העלייה והקליטה שהחליטה לקיים את הדיון החשוב הזה תוך זמן קצר.

מרינה סולודקין: אנחנו נמצאים היום בשני לפברואר ועדיין אין מימון ואין תקציב לשני ארגוני עולים הכי גדולים שלפני חודשיים עשו מיזוג ואיחוד.

מרינה סולודקין: מדובר בפורום הציוני ובהתאחדות עולי ברית-המועצות.

מרינה סולודקין: אנחנו מכירים את העזרה ששני הארגונים מגישים לעולים.

מרינה סולודקין: מעמד מפלגות העולים נחלש בכנסת, ולכן מאוד חשוב עכשיו שיהיה עכשיו ארגון עולים חזק שיוכל להמשיך לעבוד.

מרינה סולודקין: אני קיימתי שיחות עם חבר הכנסת מיכאל נודלמן ועם חברת הכנסת לשעבר סופה לנדבר ואני מבינה שיש עכשיו קשיים גדולים בפעילות הארגון שהיא פעילות חשובה, וזאת בגלל נושא המימון.

מרינה סולודקין: אני רוצה לשאול את נציגי הסוכנות, מתי יתחיל המימון.

מרינה סולודקין: שנית, מה עומד מאחורי הניסיון להחליש את ארגוני העולים המתנדבים.

מרינה סולודקין: אולי מדובר במדיניות מכוונת.

קולט אביטל: אנחנו רואים היום שהממשלה מקצצת בכל כיוון וכתוצאה מזה לעיריות אין יכולות לתת שירותים.

קולט אביטל: דווקא היום במצב הכלכלי הקשה הזה אנחנו היינו צריכים להתברך בפעילות של אותם ארגונים וולונטריים.

קולט אביטל: המדינה משקיעה מאמצים, ויש כאן רצון טוב.

קולט אביטל: אבל, הקשר האנושי, היכולת לדבר עם העולה בשפתו, לחבק אותו ולקלוט אותו מבחינה חברתית, היא לפעמים הרבה יותר חשובה מממדים אחרים.

קולט אביטל: אני מוכרחה לומר שלי לא ברור מצרים את צעדיהם של שני הארגונים לאחר שהם עשו בדיוק מה שהוטל עליהם.

קולט אביטל: מטרת הישיבה היא לבדוק מה הועמד לרשות הארגונים, מה התקציב שיעמוד לרשות הארגונים השנה, ומתי הם יוכלו להתחיל לעבוד.

קולט אביטל: חבר הכנסת ברונפמן, בבקשה.

רומן ברונפמן: כמי שכיהן בשנים 96-99 כנשיא של הפורום הציוני, אני יכול להעיד שתהליך המיזוג והאיחוד של הארגונים היה תהליך קשה מאוד הדרגתי, איטי ומאולץ.

רומן ברונפמן: בהזדמנות זו אני רוצה לברך את חברת הכנסת לשעבר סופה לנדבר שמכהנת כיושבת ראש התאחדות עולי ברית-המועצות, ואת חבר הכנסת מיכאל נודלמן שהיה אז נשיא הפורום הציוני על זה ש למרות התנגדות של השטח ומצד הפעילים והמוסדות, הם התעלו על עצמם ואיחדו את שני הארגונים.

רומן ברונפמן: אני יכול להעיד בפני מר אזולאי שהגזבר של הסוכנות היהודית דאז חיים צ'סלר, שנתן הבטחה בפני 300 באי הכנס המשותף.

רומן ברונפמן: הוא אמר שאם הארגונים יעשו מאמץ ויתאחדו לארגון אחד, למרות כל ההתנגדות מהשטח ושל המוסדות, לא רק שהסוכנות תשמור על רמת התקציב והתקצוב אלא היא תעלה את זה לפחות ב-100 אלף דולר.

רומן ברונפמן: אני חושב שכולנו פה, מיכאל נודלמן, סופה לנדבר, מרינה סולודקין, נוכחנו בכנס הזה, שמענו את המילים של האיש האחראי שהוא מספר שניים בארגון.

רומן ברונפמן: הוא אמר את הדבר הזה חגיגית לפני כשנתיים מבימת "בית סוקולוב".

רומן ברונפמן: זו לא הפעם הראשונה שאנחנו יושבים ודנים בנושא הזה.

רומן ברונפמן: , לדעתי זוהי הפעם השלישית שאנחנו יושבים ודנים באותו נושא.

רומן ברונפמן: אחרי שהארגונים עשו את המאמץ ובאמת הלכו לקראת הדרישה הזאת ואיחדו שורות, ועשו לדעתי מהלך יוצא מהכלל מבחינה ארגונית, והוא הצגת חזית מאוחדת של ארגון גדול אחד שהוא הנציג הבלעדי של הקהילה הגדולה ביותר, אנחנו מתבשרים שהסוכנות היהודית לא מעבירה את התקצוב והיא עושה בעיות כדי לעכב את התקצוב.

רומן ברונפמן: היא גם לא מעלה את רמת התקצוב.

קולט אביטל: אני הבנתי שאחד מהחטאים הגדולים, לפחות של אחד הארגונים, הוא זה שיש לו עודפים.

רומן ברונפמן: אחת מהדרישות של הסוכנות וסימן השאלה בביקורת הפנימית הוא שבהתאחדות עולי ברית-המועצות היה עודף תקציבי.

רומן ברונפמן: דהיינו, הארגון קיבל כסף נוסף מתורם פרטי והכסף מופיע בחשבון, הכסף לא בוזבז.

רומן ברונפמן: צריך לברך את הארגון על כך ולא להעמיד את זה בדרישה.

רומן ברונפמן: נמצא פה אריה אזולאי שהוא הנציג הבכיר של הסוכנות היהודית, ואני רוצה לומר שזה לא נאה שהוועדה בשלושת רבעי השנה האחרונה יושבת לפחות שלוש פעמים ודנה באותו נושא.

רומן ברונפמן: אנחנו שומעים מפיך ומפי מנכ"ל המחלקה לעלייה וקליטה הבטחות שלא מתקיימות.

רומן ברונפמן: אתה יכול לומר לי: "חיים צ'סלר הבטיח והוא לא קיים.

רומן ברונפמן: אבל, הוא כבר לא נמצא בסוכנות ואין את מי לשאול".

דוד טל: אין דבר כזה, יש רצף שלטוני גם בזה וגם בזה.

דוד טל: אני חושב שאנחנו צריכים לבדוק את הרלוונטיות של הסוכנות, אולי לא צריך לקיים אותה יותר וגם בזה צריך לדון.

רומן ברונפמן: אני מסכים איתך.

רומן ברונפמן: אריה אזולאי יושב פה שלוש ישיבות והוא אומר לנו באחריות שהפתרון הוא באופק, אבל אנחנו לא רואים לא את האופק ולא את הפתרון.

רומן ברונפמן: צריך לזכור שאין כסף לשלם לפעילים את המשכורות.

רומן ברונפמן: למעשה, הארגון נמצא בהקפאה כי הכסף של הסוכנות לא הועבר.

אמנון כהן: צריך לציין את כושר הגיוס של חברת הכנסת לשעבר סופה לנדבר, תראו כמה חברי כנסת נמצאים כאן בדיון הזה.

אמנון כהן: כולנו נמצאים כאן משום שמדובר בנושא מאוד חשוב וכולנו רגישים לנושאים אלה.

אמנון כהן: אני רוצה לשמוע את דברי נציג הסוכנות.

אמנון כהן: לדעתי, הבעיה כבר נפתרה, הכסף נמצא בבנק והכל בסדר.

סופה לנדבר: הכסף לא נמצא.

סופה לנדבר: אני בדקתי זאת כאשר נכנסתי לכנסת.

אמנון כהן: אין ספק שהארגונים הוולונטריים עושים באמת עבודה נהדרת שלא על מנת לקבל פרס.

אמנון כהן: המחשבה שעומדת מאחורי הפעילות שלהם היא שעולים ותיקים יכולים לעזור טוב יותר לעולים חדשים כיוון שהם מכירים את הבעיות.

אמנון כהן: הסוכנות היהודית תמכה ותומכת בהבאת יהודים ארצה ובזה שהם ייקלטו בצורה טובה.

אמנון כהן: לדעתי, הארגונים האלה עמדו בכל הקריטריונים שהוצבו להם על-ידי הסוכנות.

אמנון כהן: הם התאחדו והתאגדו, יש איגום משאבים והכל עובד.

אמנון כהן: לכן, חשוב לי לשמוע מדוע הופסק המימון.

קולט אביטל: סופה לנדבר, בבקשה.

סופה לנדבר: חבריי, אני רוצה להודות לכם על התמיכה המסיבית שלכם ועל זה שבאתם לדיון הזה.

סופה לנדבר: קולט, אני רוצה להודות לך, למרינה ובמיוחד לרומן ברונפמן.

סופה לנדבר: אני מבינה שכולנו דואגים מאוד.

סופה לנדבר: קולט, אני הבאתי לך דוח סטטיסטי שמצביע על מספר העולים שהגיעו לאחרונה ממדינות חבר העמים, כמה נמצאים בכל עיר ועיר, וכמה אנשים אנחנו היום מייצגים בארגון הוולונטרי המאוחד.

סופה לנדבר: הסוכנות דרשה מאיתנו לפני שלוש שנים להתאחד והתאחדנו.

סופה לנדבר: זו הייתה התאחדות של שני ארגונים עולים שאחד מהם פעל 33 שנה והשני פעל 15 שנה.

סופה לנדבר: חבר הכנסת וסגן יושב-ראש הכנסת מיכאל נודלמן נבחר כנשיא הפורום הציוני.

סופה לנדבר: למעשה, אנחנו עשינו כאן מעשה אחראי מאוד ובלעדיו זה לא היה קורה.

סופה לנדבר: זה היה תהליך בו היינו צריכים להתגבר על קשיים אדירים.

סופה לנדבר: אנחנו רואים היום שהירידה מהארץ היא דבר מסוכן למדינה.

סופה לנדבר: זוהי לא תעודת כבוד לנו.

סופה לנדבר: עכשיו כולנו יכולים להבין את הפעילות של ארגון וולונטרי.

סופה לנדבר: אני הבאתי לכאן כמה תמונות שמשקפות את הפעילות שלנו ואני אעביר אותן בינכם.

סופה לנדבר: אנחנו קברנו ילדים לא יהודיים שלא רצו לקבור אותם.

סופה לנדבר: אנחנו הבאנו ילדים יתומים.

סופה לנדבר: אנחנו שלחנו ילדים שלנו למדינות חבר העמים כדי להביא תעודת כבוד למדינת ישראל.

סופה לנדבר: אנחנו אספנו חתימות למען קליטה נכונה במדינת ישראל.

סופה לנדבר: כל הפעילויות האלה מצביעות על עבודה נכונה גם של הפורום וגם של התאחדות יוצאי מדינות חבר העמים.

סופה לנדבר: אם כן, דרשו מאיתנו להתאחד והתאחדנו.

סופה לנדבר: אמרו שהעבירו לנו את הכספים, אבל לא העבירו.

סופה לנדבר: הסוכנות החליטה לערוך אצלנו בדיקה ולכן היא שלחה אלינו ועדת ביקורת חיצונית.

סופה לנדבר: יש לנו טיוטא של דוח הביקורת גם בפורום וגם בהתאחדות.

סופה לנדבר: בית משפט החליט שהגברת שכתבה את המכתב על הפורום, לא צריכה להתקרב בכלל לפורום.

סופה לנדבר: מצאו אצלי בהתאחדות עודפים של כספים שאני גייסתי ואני הכנסתי את הכספים להתאחדות ממקורות פרטיים.

סופה לנדבר: דוח הביקורת של הסוכנות פגע בי קשות, ואחרי הדוח אני חשבתי שאולי לא צריך לעבוד, לא לגייס תרומות, לא לעשות פעילות ענפה ואדירה, אלא צריך לשבת בשקט ולחכות עד שייתנו את הכספים או לבקש כספים כמו שמקבצי נדבות מבקשים כסף.

סופה לנדבר: אנחנו ביקשנו לקבל חוות דעת משני משרדים שאחד מהם הוא משרד הרצל, פוקס, נאמן.

סופה לנדבר: בסוכנות מצאו שיש לי כסף ולכן אני צריכה להחזיר.

סופה לנדבר: חוות הדעת המקצועית אומרת חד משמעית שלא צריכים להחזיר.

סופה לנדבר: אנחנו ניצלנו את הכסף של הסוכנות כדי לתמוך בפעילות למען עלייה.

סופה לנדבר: יחד עם מישה ובתמיכה של חברי כנסת ומתנדבים ברחוב הרוסי אנחנו הקמנו קרן לנזקקים.

סופה לנדבר: הפניות לקרן הן כל כך רבות משום שאנשים נמצאים במצוקה כל כך גדולה.

סופה לנדבר: אגב, אני לא גנבתי כסף ולא לקחתי אותו לכיסי הפרטי.

סופה לנדבר: אני העברתי את הכסף לפעילות.

סופה לנדבר: כל אחד מהארגונים, הפורום וההתאחדות, העביר כספים לווטרנים מלחמת העולם השנייה.

סופה לנדבר: אגב, לפני שהיה חוק חדש של רשם העמותות שאסור להעביר כספים מעמותה לעמותה.

סופה לנדבר: אנחנו תמכנו בארגון שדומה לארגון שלנו.

רומן ברונפמן: באיזה סכום?

סופה לנדבר: 3,000, כל אחד.

סופה לנדבר: כאשר הוחלט בסוכנות שאנחנו צריכים להתאחד, הוקמה עמותה שלישית ומהעמותה הזאת העבירו כספים גם לפורום וגם להתאחדות.

סופה לנדבר: מה שמותר לאלוהים שנקרא הסוכנות היהודית, אסור לארגונים אחרים לעשות.

סופה לנדבר: אנחנו גם קיבלנו חוות דעת של ניסן לימור שהוא בעל מקצוע שכותב ספרים לרשם העמותות.

סופה לנדבר: הוא אומר שאין לנו עודפים ששייכים לסוכנות ושאנחנו לא חייבים ולא צריכים להעביר את הכספים.

סופה לנדבר: יש לנו אישור ניהול תקין עד סוף שנת 2004.

סופה לנדבר: הסוכנות בדקה את שני הארגונים ונתנו לנו תעודה שאנחנו רשאים את הארגון ואנחנו מנהלים אותו בצורה נאמנה בלי ליקויים בניהול.

סופה לנדבר: לאחר האיחוד בין שני הארגונים, יש לנו 60 סניפים.

סופה לנדבר: יש לנו נציגים של ארגונים שתומכים באחדות.

סופה לנדבר: כ- 170 ארגוני עולים החליטו שחשוב שיהיה לנו ארגון גג שמייצג את כולנו.

סופה לנדבר: אני חילקתי לכם את המכתב של הסוכנות שנשלח אלינו ואני רוצה לומר שאני לא מבינה איך הסוכנות מרשה לעצמה לשלוח מכתב זה.

סופה לנדבר: במכתב נאמר כך: "למרות כל האמור במכתב זה, אני נהיה רשאים, לפי שיקול דעתנו, מכל סיבה שהיא ללא צורך בנימוקים ו/או בהודעה כלשהי, לבטל את האישור ו/או ההקצבה ו/או להקטין ו/או להפסיק את התשלומים, את סכום ההקצבה ו/או להפסיק את תשלומיה.

סופה לנדבר: הודעה על ביטול האישור ו/או ההקצבה ו/או ו/או הפסקה תימסר לכם 30 יום מראש.

סופה לנדבר: " איך יכול להיות דבר כזה במדינת ישראל?

סופה לנדבר: אנחנו לא מנצלים את הכסף של הסוכנות, אנחנו עושים פעילות עם כסף שנאסף בכל העולם.

סופה לנדבר: אנחנו יכולים לעשות את הפעילות עם העזרה של הסוכנות וללא העזרה של הסוכנות.

סופה לנדבר: אנחנו כתבנו הרבה פעמים מכתבים לתת לנו אפשרות להופיע בהנהלת חבר הנאמנים ולהציג להם את הדברים ולספר את האמת, אבל לא קיבלנו תשובה.

סופה לנדבר: אנחנו גם רוצים לספר על הלינץ' שנעשה לנו במשך שנה.

סופה לנדבר: זה מה שאני מרגישה כיושבת ראש הארגון החדש שנקרא פדרציה יוצאי מדינות חבר העמים וזה מה שמרגישים הפעילים שלנו ויושבי ראש סניפים.

סופה לנדבר: במהלך החודש הזה אנחנו מתדפקים על דלתות של פקידי הסוכנות, אבל אנחנו לא מקבלים תשובה.

סופה לנדבר: לדעתי, אנחנו מקבלים יחס עוין, לא ראוי ואני לא מבינה על מה הוא מבוסס.

סופה לנדבר: אני אומרת את הדברים בכאב רב.

סופה לנדבר: כשאורי גורדון נפטר הרגשתי שנפטר הציוני האחרון בסוכנות היהודית.

סופה לנדבר: אני אולי משתמשת במילים קשות אבל זה מבטא את מה שאני מרגישה.

סופה לנדבר: אני לא יכולה להסתכל בעיני העובדים שלנו.

סופה לנדבר: אנחנו לא יכולים לקבל עובדים חדשים, אנחנו פיטרנו עובדים ונתנו להם פיצויים.

סופה לנדבר: אין לנו היום סניפים ועובדים, ואני רוצה לשאול איך דבר כזה יכול לקרות במדינת ישראל במסגרת הסוכנות שצריכה לתמוך בקליטת עלייה?

מרינה סולודקין: סופה, אני כתבתי מכתב לסליי מרידור ועדיין לא קיבלתי תשובה

סופה לנדבר: אני רוצה לומר לך שכבר כמה חודשים אני מנסה לדפוק בדלת של סליי מרידור ואין תשובה.

סופה לנדבר: אף אחד לא עונה.

סופה לנדבר: אומרים לי שהוא נמצא בחו"ל ושהוא עוד לא חזר.

קולט אביטל: חבר הכנסת גורלובסקי, ברוכים הבאים לישיבה.

קולט אביטל: זו הפעם הראשונה שאתה בא לישיבה, זה רגע היסטורי.

קולט אביטל: חבר הכנסת מלכיאור, בבקשה.

מיכאל מלכיאור: מה שקורה פה הוא מאורע היסטורי משום שלאף ועדה אף פעם לא באים כל כך הרבה חברי כנסת.

מיכאל מלכיאור: יש פה חברי כנסת מכל הקשת הפוליטית, ימין ושמאל, דתיים וחילוניים, ש"ס ושינוי, וזה נגד הטבע.

מיכאל מלכיאור: אני מקווה שהדברים האלה נרשמים בסוכנות.

מיכאל מלכיאור: לדעתי, סליי מרידור היה צריך לשבת בישיבה הזאת, וזה באמת לא בסדר שהוא לא בא לכאן.

מיכאל מלכיאור: אנחנו לא נוותר לסוכנות בנקודה הזאת, אנחנו כאן פה אחד.

מיכאל מלכיאור: כל אחד יכול להביא יותר כסף מהסוכנות, אבל לא עושים את זה כי רוצים להתאחד, וגם כיוון שחושבים שאם יהיה גוף אחד שיעשה את זה אז כל העסק הזה יעבוד הרבה יותר יפה.

מיכאל מלכיאור: איחוד הארגונים שנעשה כאן גם הוא נגד הטבע, אבל הוא נעשה ולכן לא צריך להתנהל בצורה הזאת שבה המכתב הזה נשלח.

מיכאל מלכיאור: דעו לכם שההתנהלות הזאת היא מחפירה ומשפילה והיא נגד כל המסר שעליו מסתמכת הסוכנות כשהיא מביאה כסף.

מיכאל מלכיאור: אני מכיר את הנושא, אני מדבר במקומות שונים בעולם במטרה להביא כסף לסוכנות.

מיכאל מלכיאור: מה שקורה כאן הוא ההיפך מהמסר הציוני וחייבים לפתור את הפרשה הזאת בצורה מכובדת.

מיכאל מלכיאור: צריך להודות לארגונים על מה שהם עושים.

קולט אביטל: תודה רבה.

קולט אביטל: חבר הכנסת טל, בבקשה.

דוד טל: לפני כשנתיים-שלוש, כאשר דנו בחוק התקציב וחוק ההסדרים, קראתי את ספרו של אלוף משנה מסוים שתיעד את פעולותיה של הסוכנות בשלהי שנות הארבעים כלפי יוצאי צפון אפריקה.

דוד טל: הגברת גולדה מאיר, מר שרת, ואדון שיבא קראו ליוצאי צפון אפריקה לבנטינים, אבק-אדם, חלאות, פרימיטיביים.

דוד טל: כשאתה שומע היום את הדברים האלה אתה פשוט מזדעזע.

דוד טל: אני לא אומר את הדברים האלה כדי חלילה לפלג את העם.

דוד טל: אני אומר את הדברים כדי להזהיר היום את כל אנשי הסוכנות.

דוד טל: אל לאנשי הסוכנות לנהוג בעולים החדשים כפי שנהגו בשנות החמישים בעולים.

דוד טל: אני חייב להודות שאני לא מכיר את פעילות העמותה שבראשה עומדת סופה לנדבר.

סופה לנדבר: גם אריה אזולאי לא יודע.

סופה לנדבר: הוא אף פעם לא היה בהתאחדות במשך כל השנים שהוא יושב-ראש המחלקה.

דוד טל: אבל, אני מניח שכל עמותה שמבוססת על אנשים מתנדבים עושה פעילות מבורכת.

דוד טל: הם הרי נכנסים לאיזשהו ואקום שאותו אמורה הייתה הממשלה למלא.

דוד טל: אם הסוכנות לא רוצה לעשות את הפעילות שהיא צריכה לעשות אז היא רק צריכה לומר לנו זאת, ואנחנו נודה לסוכנות ונצדיע לה, וגם נאמר שהסוכנות כבר אינה רלוונטית יותר במדינת ישראל, ואז ייתכן שכל גוף ישלח שליחים מטעמו לגיוס כספים למטרות שלו.

דוד טל: היום יודעים יהודי התפוצות שהסוכנות היא הגוף הרשמי של מדינת ישראל שאוסף את הכסף.

דוד טל: אבל, יכול להיות שהסוכנות היא כבר לא רלוונטית יותר.

דוד טל: אולי אפשר להציע הצעה לפירוק הסוכנות כפי שפירקנו הרבה גופים אחרים.

קולט אביטל: חבר הכנסת נודלמן, בבקשה.

מיכאל נודלמן: אני נבחרתי לנשיא הפורום הציוני ונכנסתי לתפקיד בתקופה קשה בה יש קיצוצים במשרד הקליטה.

מיכאל נודלמן: כל שנה הפחיתה הסוכנות את התקציב.

מיכאל נודלמן: בשנת 1996 התקציב של הפורום היה 600,00דולר, והיום הוא מגיע ל-350,000 דולר.

מיכאל נודלמן: למרות זאת, אנחנו קיבלנו את המלצת הסוכנות שאנחנו צריכים להתאחד עם ארגון עולים.

מיכאל נודלמן: תהליך האיחוד היה קשה מאוד משום שמדובר בשני גופים שהיו בתחרות זה עם זה במשך שנים, ופתאום הם צריכים לחיות יחד.

מיכאל נודלמן: בשנת 2003 הפורום הציוני היה בלי כסף במשך שישה חודשים.

מיכאל נודלמן: בעבר, לא קיבלנו כסף במשך שלושה חודשים ואחר כך היינו צריכים להוכיח שאנחנו בסדר ורק אז היינו מקבלים כסף.

מיכאל נודלמן: עובר חודש ושוב לא נותנים.

מיכאל נודלמן: אתם מתייחסים לאנשים כגנבים.

מיכאל נודלמן: אני וסופה לנדבר לא מקבלים משכורות, גם ההנהלה לא מקבלת משכורת.

מיכאל נודלמן: בפורום חמישה אנשים מקבלים משכורת.

מיכאל נודלמן: מדובר באנשים שעושים עבודת קודש, עבודה קשה מאוד.

מיכאל נודלמן: הניהול הזה הוא לא ניהול, מה שקורה כאן הוא לא בסדר.

מיכאל נודלמן: איך אני כסגן יושב-ראש כנסת אמור להרגיש כשאני מקבל מכתב בו נאמר שאתם יכולים לעצור את כל התקציב וזאת בלי נימוקים?

מיכאל נודלמן: איך צריכה להרגיש סופה לנדבר כשהיא מקבלת מכתב כזה?

מיכאל נודלמן: האם אנחנו עובדים בג'ונגל?

מיכאל נודלמן: יש לנו אחריות על 60 סניפים שבהם יש 50,000 מתנדבים.

מיכאל נודלמן: זוהי אחריות כלפי העלייה וכאן מדובר בארגון שהוא הכי גדול.

מיכאל נודלמן: אין כבוד למנהיגות הארגונים האלה.

מיכאל נודלמן: אתם לא מבינים את הפעילות שהארגונים האלה עושים עכשיו כשמצב העלייה הוא כל כך קשה, וחבל לי מאוד.

מיכאל נודלמן: אני מאוד עצוב מהיחס שלכם כלפי ארגוני עולים.

מיכאל נודלמן: אני רוצה להזכיר רק שבסוף השנה פיטרנו הרבה עובדים.

מיכאל נודלמן: יש לנו מתנדבים שנמצאים בארגון כבר 15-20 שנה והם לא יודעים מה יהיה איתם.

מיכאל נודלמן: מדובר באנשים שעושים עבודת קודש, אבל אי אפשר לעבוד בצורה הזאת.

מיכאל נודלמן: כשדובר על איחוד שני הארגונים דובר על כך שהתקציב יהיה כתקציב של שני ארגונים.

מיכאל נודלמן: עכשיו אני שומע שכמעט 30% מתקציב כולל - - -

סופה לנדבר: 40%.

סופה לנדבר: היו 700,000 דולר ועכשיו יש 400,000 דולר.

מיכאל נודלמן: אדם שעומד בראש ארגון צריך לדעת באיזה מצב הוא נמצא.

מיכאל נודלמן: אנחנו לא יודעים מה יהיה?

מיכאל נודלמן: חבריי חברי הכנסת, תאמינו לי שכך אי אפשר להמשיך ולהתנהל.

קולט אביטל: מר אזולאי, כפי שאתה רואה יש פה השתתפות מקיר לקיר בישיבה.

קולט אביטל: חבר הכנסת בן אליעזר, בבקשה.

בנימין בן-אליעזר: אני צריך ללכת לדיון בוועדת החוץ והביטחון, אחרת הייתי נשאר ברצון להמשך הישיבה.

בנימין בן-אליעזר: אני הייתי רוצה לומר כמה מילים בראשי פרקים.

בנימין בן-אליעזר: זוהי העלייה הטובה ביותר שהייתה לנו.

בנימין בן-אליעזר: אני ראיתי את העלייה הזאת מכמה זוויות ואת אופן קליטתה ושילובה בתוך מדינת ישראל.

בנימין בן-אליעזר: כשר תקשורת ראיתי את אלפי המהנדסים, וכשר הביטחון לשעבר אני יכול לומר לכם שזה היה די "מרגש" לראות מאות משפחות של עולים שחזרו חזרה לברית המועצות שבאו לשאול אותי מה קורה עם הילדים שלהם שמשרתים כאן בצבא.

בנימין בן-אליעזר: יש כאן שתי בעיות.

בנימין בן-אליעזר: ראשית, איך להבטיח את המשך העלייה, וזה התפקיד שלך מר אזולאי.

בנימין בן-אליעזר: שנית, איך לשמר את העלייה.

בנימין בן-אליעזר: אבל, לא אתה מתעסק בדבר הזה.

אריה אזולאי: לא, משרד הקליטה.

בנימין בן-אליעזר: אתה יודע מה?

בנימין בן-אליעזר: הממשלה הזאת פשטה את הרגל בכל, גם בזה.

בנימין בן-אליעזר: לכן, תנו לארגונים להמשיך לעשות את העבודה המצוינת שהם עושים.

בנימין בן-אליעזר: יצא לי להיות בעמותה של סופה לנדבר ולראות שם פעילים מכל מפלגות הבית הזה.

בנימין בן-אליעזר: במעט שנותנים להם, תנו להם להמשיך לעשות את העבודה שלהם.

בנימין בן-אליעזר: אני לא יכול לעזור פה, אלא להקריא משפט אחד שנכתב על-ידי נשיא העמותה פרופ' מיכאל נודלמן וסופה לנדבר: "קבלת ההודעה אודות החלטת חבר הנאמנים של הסוכנות היהודית בדבר מסגרת תקציב לארגוננו, מבהירה באופן חד משמעי את כוונתם לחסל במודע ובזדון את הגוף.

בנימין בן-אליעזר: " אני מזדהה עם המשפט הזה.

בנימין בן-אליעזר: כשהייתי יושב-ראש מפלגת העבודה יצא לי להתחכך עם חבר הנאמנים, ואני בהחלט מצאתי לנכון לומר לכמה מחברי חבר הנאמנים שמדינת ישראל מזמן הפסיקה להיות מדינה של נייטיבס, ושמ-1948 ברוך השם יצאנו לעצמאות.

בנימין בן-אליעזר: איננו זקוקים לאף פטרון, בוודאי ובוודאי לא לפטרון האמריקאי.

בנימין בן-אליעזר: תודה רבה, לכם.

קולט אביטל: תודה רבה.

קולט אביטל: חבר הכנסת גורלובסקי, בבקשה.

מיכאל גורלובסקי: הסיפור הזה ממש לא חדש בשבילי.

מיכאל גורלובסקי: אני זוכר איך הקימו את הפורום הציוני.

מיכאל גורלובסקי: היו לא מעט ארגונים והסוכנות נימקה את אי המימון בכך שאי אפשר לדעת מיהו הארגון הבולט בשטח משום שיש כל כך הרבה ארגונים.

מיכאל גורלובסקי: הסוכנות היהודית לא הייתה מוכנה לממן אף ארגון מארגוני עולי ברית-המועצות ולכן הוחלט על הקמת ארגון הגג של הפורום הציוני.

מיכאל גורלובסקי: הגוף החדש שהוקם על-ידי סופה לנדבר וחבר הכנסת נודלמן הוא גוף שאיחד את שני הארגונים והוא מייצג כמעט מיליון וחצי תושבים חדשים במדינה הזאת.

מיכאל גורלובסקי: הגוף הזה מייצג גם עולים ותיקים שהם אלה שעושים את הפעילות בהתנדבות.

מרינה סולודקין: הארגון הזה מייצג מיליון ושלוש מאות אלף תושבים חדשים וותיקים.

מיכאל גורלובסקי: אני זוכר טוב מאוד איך התחילו לממן את הפורום הציוני.

מיכאל גורלובסקי: פחדו פשוט שהשר שרנסקי יביא יותר כסף.

מיכאל גורלובסקי: נעשתה בדיקה והתגלה שלשר שרנסקי יש יכולת להביא יותר כסף מהיכולת של הסוכנות.

מיכאל גורלובסקי: אני זוכר את ה"עיסקה" בין הסוכנות היהודית והפורום הציוני על המימון.

מיכאל גורלובסקי: מה שקורה עכשיו הוא פשוט בושה וחרפה.

מיכאל גורלובסקי: ארגונים מהסוג הזה שוכחים לפעמים לשם מה הם קיימים.

מיכאל גורלובסקי: הם קיימים לא רק בשביל להחזיק אלפי עובדים, אלא גם בשביל לקלוט עלייה.

מיכאל גורלובסקי: חברים אני מצטער שאני נאלץ לעזוב את הדיון באמצע, יש לי עוד דיון בוועדת הכנסת.

מיכאל גורלובסקי: יושבים כאן חברים שהדעות שלהם דומות לדעות שלי.

מיכאל גורלובסקי: אני מקווה שאנחנו נתקדם בנושא הזה.

קולט אביטל: תודה רבה.

קולט אביטל: אני רוצה להבהיר שתי נקודות.

קולט אביטל: ראשית, מטרת הישיבה הזאת היא לא לקרוא לחיסולה של הסוכנות היהודית, אלא לתפקודה הנכון.

קולט אביטל: לפחות מתוך הניסיון שלי, לא מעט מפעלים שעמדו להתבטל בגלל קיצוצים בתקציב של הממשלה, הסוכנות באה והצילה ובואו נאמר גם את זה.

קולט אביטל: זה הייעוד של הסוכנות.

קולט אביטל: דווקא בתקופות שבהן יש קיצוץ בתקציב, הסוכנות יכולה להיכנס ולסייע הרבה יותר.

קולט אביטל: שנית, אריה אזולאי אמר שאין זה מתפקידו, אלא תפקיד משרד הקליטה, ואני רוצה לומר שכולנו מכירים פה את חלוקת העבודה.

קולט אביטל: למשרד הקליטה יש תפקיד מאוד טוב ומאוד מכובד, אבל הוא צינור להעברת כספים והוא לא מבצע את העבודה בשטח.

קולט אביטל: אם לא היו קיימים ארגונים וולונטריים אז העבודה בשטח לא הייתה מתבצעת.

קולט אביטל: בשנים האחרונות אנחנו רואים פה תופעה של התפתחות המגזר השלישי בצורה יוצאת מהכלל.

מרינה סולודקין: יש גם קיצוץ של 100 מיליון שקל במשרד הקליטה.

קולט אביטל: מר אזולאי, אם יש לך בשורות טובות נשמח לשמוע על כך.

אריה אזולאי: זה לא עניין של בשורות, אלא רק עובדות.

אריה אזולאי: אני מודה לכם על האפשרות לעדכן באינפורמציה בפורום כל כך מכובד.

אריה אזולאי: התקציבים של הסוכנות היהודית ירדו השנה מכיוון שהגיעו לישראל 25,000 עולים לעומת 40,000 עולים שנה לפני כן ו-60,000 לפני כן.

אריה אזולאי: כלומר, יש ירידה בעלייה.

אריה אזולאי: כמובן שכאשר יש ירידה בעלייה יש ירידה בתקציבים.

אריה אזולאי: למרות שהסוכנות היהודית קיצצה בכל התקציבים, הסעיף של התאחדות עולים נשאר מלא.

אריה אזולאי: הסוכנות היהודית תקצבה גם השנה 2,700,000 דולר לכל התאחדויות העולים, כשהממשלה באמצעות משרד הקליטה מתקצבת מיליון אחד.

סופה לנדבר: את המכתב שקיבלנו לפני יומיים.

סופה לנדבר: הוא נכתב בראשון לינואר וקיבלנו אותו לפני יומיים.

סופה לנדבר: איך זה ייתכן?

אריה אזולאי: אני לא עוסק בזה.

אריה אזולאי: נמסרה הודעה סטנדרטית לכל ההתאחדויות וגם לארגון הזה שהוקם, על תקציב לשנת 2004.

אריה אזולאי: כתוב פה 1,867,500.

אריה אזולאי: הארגונים שקיימים הרבה שנים מקבלים את זה תמיד.

אריה אזולאי: הם עושים את התהליך שהם צריכים לעשות כמו אישורים וכו'.

אריה אזולאי: אותו ארגון קיבל את ההודעה על תקציב מכובד שמהווה רבע מכל התקציב של המשרד להתאחדויות עולים.

סופה לנדבר: קיצצו ל-400,000 דולר מ-700,000 דולר.

אריה אזולאי: הגיעו רק 12,000 עולים.

סופה לנדבר: בזה אתם אשמים, לא אנחנו.

סופה לנדבר: האם אנחנו אשמים בירידה?

אריה אזולאי: יש הבדל ושינויים בכמויות העולים.

אריה אזולאי: כשעלו הרבה מאוד עולים מברית המועצות, אז המסה הייתה שם.

אריה אזולאי: כשהייתה עלייה גדולה מארגנטינה היה צריך לתת עזרה להתאחדויות עולים לקליטה.

אריה אזולאי: כל שנה יושבת ועדה, שאני לא יושב בה, אבל אני מייצג אותה.

אריה אזולאי: הוועדה הזאת דנה בקריטריונים והיא מחליטה על התקצוב על-פי המציאות בשטח.

קולט אביטל: בראשון לינואר, על סמך דיונים פנימיים, אתם הגעתם למסקנה שצריך לקצץ ב-30% או ב-40%.

אריה אזולאי: כן, אבל אני לא יודע אם מדובר ב-40%.

אריה אזולאי: היו 600,000 דולר וזה הגיע ל-400,000 דולר.

אריה אזולאי: הוועדה שמוסמכת לדון בזה באישור חבר הנאמנים הכללי, החליטה שזה הסכום שהיא מקציבה השנה לארגון הזה.

קולט אביטל: על-פי איזה קריטריונים זה הולך?

אריה אזולאי: יש הרבה קריטריונים, יש שאלונים.

סופה לנדבר: אדוני, אתה אומר פה דברים לא נכונים.

אריה אזולאי: את לא אומרת פה אמת, את לא מספרת שעל פי החוק שאת חתומה עליו צריך לתת כל שנה דוח על כל הכסף, לא על מה שקיבלת בסוכנות.

אריה אזולאי: יש לך ברזרבה 1,300,000 שמזה את יכולה לשלם.

אריה אזולאי: אני לא מבין למה אנשים בוכים כשיש סכום של מיליון בבנק.

סופה לנדבר: אני אסביר לך, אני גם הסברתי למבקר.

סופה לנדבר: אני לא צריכה להתווכח איתך.

אריה אזולאי: אמור לצאת דוח.

סופה לנדבר: אתה הנציג שלי בסוכנות.

סופה לנדבר: לא מדובר בכסף ששייך לך.

סופה לנדבר: זהו כספו של העם היהודי.

סופה לנדבר: אתה מנהל המחלקה לקליטת עלייה, אבל פעם אחת לא הייתם בארגון.

סופה לנדבר: איך אפשר לנהל מחלקה כזאת מבלי לבקר בארגונים?

אריה אזולאי: רבותיי, אי אפשר בדיון אחד לפטור את כל בעיות המדינה.

רומן ברונפמן: אריה, למה הכסף לא הועבר לארגון כפי שהובטח?

אריה אזולאי: סכום אחד בלבד לא הועבר.

אריה אזולאי: מדובר בתקופה של ארבעה חודשים ובסכום של 300,000.

אריה אזולאי: על-פי החלטת המבקר, זה מחכה עד לדיון בחודש פברואר כשהשאלה היא, האם לקזז את הסכום הזה מ- 1,300,000 שצריך לחזור על-פי החוזה החתום.

אריה אזולאי: העמותה קיימת בשביל להפעיל ולא בשביל שיהיה בה כסף לרזרבה.

רומן ברונפמן: אבל, זה כסף שגויס ממקורות אחרים.

אריה אזולאי: זה ההסכם, לא אני חתמתי עליו.

קולט אביטל: אנחנו מדברים על סכום שאתם חייבים מהשנה שעברה, נכון?

אריה אזולאי: להתאחדות בלבד, לארבעה חודשים.

אריה אזולאי: צריך לשלוח דוח.

קולט אביטל: מר אזולאי, באיזה זכות אתה מתחיל עכשיו להביא את זה לדיון מחודש אחרי שהתחייבת?

אריה אזולאי: לא, אין דיון מחודש.

אריה אזולאי: היות והיו תוצאות ביניים של הוועדה לביקורת, התקבלה החלטה.

אריה אזולאי: אגב, אני לא יושב בוועדה הזאת שמחליטה.

אריה אזולאי: קודם כל צריך לקבל את הדוח הסופי, הוא יימסר בחודש בפברואר.

אריה אזולאי: הוא נמסר להערות.

סופה לנדבר: חיפשו במשך 11 חודשים כל זמן שיש לנו אישור ניהול תקין.

סופה לנדבר: אין לנו סכום של 1,300,000, הם משקרים.

סופה לנדבר: הדברים נעשו בצורה לא מקצועית, יש על כך חוות דעת של בעלי מקצוע.

אריה אזולאי: אני לא מבקר, אני לא עורך-דין.

אריה אזולאי: אני מוסר את העובדות.

אריה אזולאי: יש ועדה לגיטימית שמסייעת לגופים והיא חושבת שהם עושים נכונה וטובה בעידוד העלייה ובקליטה ראשונית.

אריה אזולאי: אנחנו לא עוסקים בווטרנים ולא במקהלות ולא בילדים.

אריה אזולאי: זה לא בא מהתקציב הזה.

אריה אזולאי: אנחנו עוסקים בעידוד עלייה ובקליטה ראשונית בשנה הראשונה.

סופה לנדבר: הסוכנות הביאה לכאן אנשים, אבל הם נזרקו כי הייתה שביתה במשרד הקליטה.

סופה לנדבר: ההתאחדות היא זו שקיבלה אותם.

אריה אזולאי: אם הניירות יובאו מחר אז הם יקבלו את הכסף.

סופה לנדבר: איזה ניירות?

אריה אזולאי: על מה שאת עשית .

רומן ברונפמן: מר אזולאי, אני אדבר עכשיו בשמי, אבל אין לי ספק שאני מדבר גם בשמם של חברי כנסת נוספים.

רומן ברונפמן: אתם נתקעתם בתרומה הנוספת שהגיעה להתאחדות על סך 1,300,000.

רומן ברונפמן: כמי שעמד שנים רבות בראש הארגונים הציבוריים בחיפה ובארגונים ארציים, אני רוצה לומר לך שאם אתם תנכו בניגוד להיגיון בריא את הסכום הזה מההקצבה של הסוכנות, אז זה יהיה דבר שפשוט לא יעבור לסוכנות.

קולט אביטל: אין לכם זכות.

אריה אזולאי: הוועדה החליטה שהיא תדון בדבר הזה בחודש פברואר כאשר יהיה לה דוח ביד.

רומן ברונפמן: אני מבקש שאתה תעביר את הנתונים לסוכנות.

רומן ברונפמן: אני מבקש שתעביר את עמדתם של כל חברי הכנסת.

אריה אזולאי: זה יעבור.

רומן ברונפמן: אתם אומרים לנו פה דברים הם מנוגדים להיגיון הבריא.

רומן ברונפמן: אתם אומרים לארגונים לא לגייס כסף מהצד, אנחנו נתקצב אתכם, אבל אנחנו גם נעניש אתכם על כל סכום נוסף שיהיה לכם.

אריה אזולאי: לא, אלא: תגייסו, תפעילו, תדווחו.

רומן ברונפמן: מר אזולאי, הדבר שאתם מתכוונים לעשות לא יעבור.

רומן ברונפמן: אני מבקש ממך למסור לוועדה מטעם הסוכנות שהמסר הזה לא התקבל בוועדה.

אריה אזולאי: 100%.

מרינה סולודקין: מר אזולאי, אתם עשיתם מהפכה בסוכנות בצורה שקטה, ועכשיו אתם רוצים להפחית כסף לארגון הכי גדול שמייצג את הקהילה הכי גדולה.

מרינה סולודקין: אתם לא הראשונים בכך, הממשלה עשתה אותו הדבר כשהמענקים למשכנתאות בוטלו.

מרינה סולודקין: אנחנו רואים שנעשים שני תהליכים, בממשלה ובסוכנות.

מרינה סולודקין: קודם פוגעים בציבור ואחר כך אומרים: אנחנו לא יודעים מה קורה, אין עלייה.

מרינה סולודקין: אני היום מאוד עצובה לשמוע את הדברים שלך, משום שאנחנו היינו רגילים לכך שאנחנו ואתם חברים לנשק.

מרינה סולודקין: העובדה שמר סליי מרידור לא הגיע לישיבה היא תופעה מייצגת.

מרינה סולודקין: אתה כל הזמן אומר שאתה לא אחראי מהבחינה המשפטית, אבל אני רוצה לומר לך שאנחנו נפנה לבג"ץ.

מרינה סולודקין: הסוכנות נמצאת עכשיו במצב של דיקטטורה.

מרינה סולודקין: אני חושבת שמה שאנחנו רואים עכשיו הוא פוסט ציונות בהתגלמותו.

קולט אביטל: חבר הכנסת יאסינוב, בבקשה.

יגאל יאסינוב: גברתי היושבת ראש, חבריי חברי הכנסת, סופה לנדבר, מוזמנים, אני לא רציתי היום לדבר בוועדה ואפילו אמרתי זאת לסופה לנדבר.

יגאל יאסינוב: אבל, במהלך הישיבה שיניתי את דעתי והחלטתי לומר כמה מילים.

יגאל יאסינוב: חברת הכנסת בלומנטל, חברת הכנסת קולט אביטל, הרב מלכיאור, ואנוכי לא היינו קשורים לפעילות הארגונים האלה, כך שאף אחד לא יכול לומר שיש לי קשר לפעילות הארגונים.

יגאל יאסינוב: אני גם לא אהיה קשור לפעילות הטובה של הארגונים האלה.

יגאל יאסינוב: לא באנו היום לפה כדי לדבר על סגירת הסוכנות או על ביטולה, או על סגירת הארגונים האלה.

יגאל יאסינוב: למעשה, שנה שלמה הארגונים האלה עובדים במטרה לבצע את ההחלטה שלכם.

יגאל יאסינוב: יש לי עדיין תפקיד בסוכנות.

יגאל יאסינוב: אני חבר בסיעה החדשה שהיא סיעה של שינוי, התנועה הרפורמית, והנוער הציוני בקונגרס הציוני.

יגאל יאסינוב: עד לא מזמן היו לי תפקידים בסיעה הזאת.

יגאל יאסינוב: אני כבר התחלתי בהתייעצויות עם חבריי בסיעה לגבי השאלה, האם אנחנו חייבים להביא לדיון את נושא החלפת יושב-ראש הסוכנות.

יגאל יאסינוב: לא הסוכנות אשמה, אלא מישהו אחד אשם.

יגאל יאסינוב: אם אומרים שהדג מסריח מהראש אז כנראה שגם לסוכנות יש דג ויש לה גם ראש.

יגאל יאסינוב: לצערי הרב, הראש הוא לא ממש הגיוני.

יגאל יאסינוב: אני רוצה לומר לכם שאם אתם לא תשנו את ההחלטה שלכם על קיזוז כספים, אני באופן אישי אפנה לבית הדין הציוני שהוא בית הדין המשמעתי בסוכנות.

יגאל יאסינוב: אתה יודע שהסיעה שלנו היא הסיעה השנייה בגודלה וכנראה שבקונגרס הבא אנחנו נהיה סיעה ראשונה או סיעה מובילה.

יגאל יאסינוב: אני מבטיח לכם מלחמת גרילה בתוך הסוכנות אם אתם לא תשנו את המדיניות.

יגאל יאסינוב: נציג הסוכנות אומר לנו פה בוועדת הקליטה של הכנסת שהם קיצצו כסף מארגון עולים ממדינה א' על מנת להעביר את הכסף לארגון של עולים ממדינה ב', וכדאי שאנחנו כנראה נצא נגד הארגון ההוא.

יגאל יאסינוב: זה לא יעבור משום שלא זה תפקידכם.

קולט אביטל: אני מתנצלת בפני שאר הנציגים שמבקשים לדבר.

קולט אביטל: אנחנו נמצאים פשוט באיחור של שלושת רבעי שעה.

ציפי פינקוס: האם אפשר לומר משהו בשני משפטים?

קולט אביטל: לא, אי אפשר.

ציפי פינקוס: יש פה חוסר איזון.

קולט אביטל: גברתי, אי אפשר לדבר עכשיו.

קולט אביטל: אני מתנצלת.

קולט אביטל: אני אדבר איתך לאחר מכן.

קולט אביטל: אנשים מחכים בחוץ שלושת רבעי שעה.

ציפי פינקוס: אנחנו הוזמנו לכאן.

קולט אביטל: גברתי, את לא בזכות דיבור.

קולט אביטל: חברת הכנסת בלומנטל, בבקשה.

נעמי בלומנטל: איחוד ההתאחדויות היה מהלך שזכה לעידוד.

נעמי בלומנטל: צריך היה לעודד ובאמת להביא את זה לידי ביטוי.

נעמי בלומנטל: מה שקורה הוא שהם נענשים על מעשה טוב שהם עשו.

נעמי בלומנטל: זה אבסורד.

נעמי בלומנטל: צריך היה למצוא דרך לתגמל אותם על כך שהם עשו פעילות שהם התבקשו לעשות.

ציפי פינקוס: אף אחד לא אומר - - -

קולט אביטל: אני מתנצלת, את לא בזכות דיבור.

ציפי פינקוס: אבל, זה לא יכול להיות.

ציפי פינקוס: אני הוזמנתי לכאן.

קולט אביטל: את מוזמנת, את תדברי בישיבה הבאה.

קולט אביטל: אני לא יכולה יותר, צר לי.

קולט אביטל: יש ארגונים שמחכים בחוץ כבר שלושת רבעי שעה ואני לא יכולה למשוך את הישיבה יותר.

קולט אביטל: זה לא משהו אישי נגדך ולא נגד הסוכנות.

קולט אביטל: יש פה שלושה דברים שנראים לי לא מוצדקים.

קולט אביטל: קודם כל, דרך ההתנהלות.

קולט אביטל: הם קיבלו אתמול או שלשום מכתב מהראשון בינואר שמודיע לאנשים באיחור רב שיש קיצוץ ומהו הקיצוץ.

קולט אביטל: שנית, הקיצוץ עצמו נראה לי בלתי מוצדק.

ציפי פינקוס: זה לא נכון שקיבלו אתמול את המכתב, אלא לפני שבועיים.

ציפי פינקוס: אנחנו נוכיח את זה.

קולט אביטל: אנחנו לא נפתח עכשיו דיון מחדש.

קולט אביטל: גברתי, בבקשה תצאי החוצה.

קולט אביטל: אני פשוט חייבת לסכם את הישיבה הזאת.

קולט אביטל: ככנסת אין לנו אפשרות לומר לכם מה לעשות עם הכסף שלכם.

קולט אביטל: אנחנו יכולים להציע, להמליץ.

קולט אביטל: עם זאת, כל העניין הזה נראה לנו בלתי סביר ובלתי מוצדק.

מרינה סולודקין: הם רוצים לרצוח ולרשת.

אריה אזולאי: אין פה רצח, קצת כבוד לנושא.

קולט אביטל: מר אזולאי, אני מנסה לסכם את הישיבה הזאת.

קולט אביטל: אנחנו, כל חברי הכנסת שהשתתפו כאן בדיון היום, נפנה בפנייה רשמית להנהלת הסוכנות ולסליי מרידור כדי לתבוע ממנו שהחוב שקיים משנה שעברה ישולם.

קולט אביטל: שנית, שתחזרו בעצמכם מההחלטה הזאת.

קולט אביטל: אם יש צורך אנחנו נבקש להיפגש עם הגוף שמקבל את ההחלטות ועם חבר הנאמנים.

קולט אביטל: אם הדבר הזה לא יסתדר, כל אחד ימשיך להיאבק בדרכו כדי שהארגון הזה ימשיך לעבוד.

קולט אביטל: שני הארגונים התאחדו לפי הנחייתכם.

קולט אביטל: הם מתייעלים והם יתייעלו לפי הנחיית

קולט אביטל: כם שהיא אולי מוצדקת.

קולט אביטל: אבל, אין היום גופים אחרים שיכולים לעסוק בקליטת עלייה יום יום.

קולט אביטל: קורה לנו דבר טוב, למה צריך לקלקל גם אותו.

קולט אביטל: אנחנו נוציא היום מכתב לסליי מרידור, וכל אחד ימשיך במאבק הזה.

קולט אביטל: לצערי, אולי לא ניתן לכם כל הזמן שרציתם.

קולט אביטל: בכל מקרה, יש בידנו מסמכים.

קולט אביטל: אם אתם צריכים מסמכים נוספים מסופה לנדבר אז תבקשו אותם.

אריה אזולאי: לא תתקבלנה החלטות אחרות עד אשר דוח הביקורת לא יגמור את עבודתו בחודש פברואר.

אריה אזולאי: אנחנו מנועים מלעשות זאת, מה אני יכול לעשות?

אריה אזולאי: דוח הביקורת יכול להיות יותר חמור.

קולט אביטל: מה עם התקציב של 2004, מתי תעבירו אותו?

אריה אזולאי: על-פי התהליך הרגיל, והם יודעים.

קולט אביטל: תודה רבה לכולם.